KOUVOLAN HOVIOIKEUS
Kouvola 5.1.2004

Nro L 1

				Oikeusministeriölle

Viite:	Oikeusministeriön kirje 3.12.2003 nro OM 21/41/2003, OM020:00/2003

Asia:	Lausunto aserikostyöryhmän ehdotuksesta

Viitekirjeessä pyydettynä lausuntonaan hovioikeus esittää kunnioittavasti seuraavaa:

Hovioikeus pitää kannatettavana, että aserikokset siirretään rikoslakiin. Kuitenkin hovioikeus esittää harkittavaksi, olisiko tätä tarkoittavat lainmuutokset tarkoituksenmukaisinta tehdä vasta sen jälkeen, kun Euroopan yhteisöjen  komissio ja jäsenvaltiot saavat päätökseen neuvottelunsa siitä, miten Euroopan unionissa tullaan tulkitsemaan ja noudattamaan Yhdistyneiden kansakuntien yleiskokouksen vuonna 2001 hyväksymää kansainvälisen järjestäytyneen rikollisuuden vastaisen yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevaa lisäpöytäkirjaa. Tällöin vältyttäisiin jo nyt lyhytaikaisiksi tiedetyistä muutoksista. 

Mikäli meneteltäisiin edellä kerrotulla tavalla, voitaisiin myös harkita, että kaikki rikoslain ulkopuolella olevat vankeusuhkaiset rikokset siirrettäisiin rikoslakiin vasta odotettavissa olevassa rikoslain kokonaisjärjestelyä koskevassa rikoslain kokonaisuudistuksen viimeisessä vaiheessa. Tällöin vältettäisiin se, että säännökset sijaitsevat useassa eri lainkohdassa lyhyen ajan kuluessa. Esimerkkinä tiheästi muuttuvasta lainsäädännöstä voidaan todeta teräaselain säännökset, jotka on juuri siirretty 1.10.2003 voimaan tulleeseen järjestyslakiin ja joita ollaan nyt siirtämässä rikoslain 41 lukuun, minkä jälkeen niitä mahdollisesti vielä siirretään rikoslain kokonaisjärjestelyn yhteydessä. Näin tiheät muutokset ovat lainsoveltajan ja kansalaisten kannalta jossakin määrin ongelmallisia.

Lausunto on valmisteltu työryhmässä, jossa ovat olleet jäseninä hovioikeudenlaamanni Juha-Matti Murto sekä hovioikeudenneuvokset Esko Mikkola ja Tapani Vasama. Työryhmän sihteerinä on toiminut viskaali Mikko Pennanen.

Presidentti			Jussi Kivinen

Viskaali			Mikko Pennanen